钦定古今图书集成/明伦汇编/氏族典/第291卷 > 唐顺之
## 钦定古今图书集成/明伦汇编/氏族典/第291卷 > 唐顺之

按《明外史唐顺之传》：“顺之，字应德，武进人。祖贵，户科
给事中。父宝，永州知府。顺之生有异质，稍长，治贯群
籍。举嘉靖八年会试第一，改庶吉士，调兵部主事，引
疾归。久之，除吏部。十二年，改翰林编修，校累朝实录。
事将竣，复以病告。张璁持其疏不下。有言顺之欲远
璁者，璁发怒，拟旨以吏部主事罢归。十八年，选宫僚”，
乃起故官，兼春坊右司谏。请朝太子，复削籍归。倭躏
江南北，赵文华出视师，疏荐顺之。起南京兵部主事。
父忧未终，不果出。免丧，召为职方员外郎，进郎中。命
往南畿、浙江视师，与胡宗宪协谋讨贼。擢太仆少卿。
宗宪言顺之权轻，乃加右通政。贼犯江北，与凤阳巡
抚李遂大破之。李遂改官南京，即擢顺之右佥都御
史，代遂巡抚。三十九年春，汛期至，力疾泛海度焦山，
至通州，卒。崇祯中，追谥“襄文。”子鹤征，隆庆时进士，历官太常卿，亦以博学闻。